KOMISIJAS ĪSTENOŠANAS LĒMUMS (ES) 2022/75

(2022. gada 17. janvāris),

ar ko nosaka sarakstu ar Interreg programmu darbības teritorijām, kas saņem atbalstu no Eiropas Reģionālās attīstības fonda un Savienības ārējās finansēšanas instrumentiem, iedalot pa Eiropas teritoriālās sadarbības mērķa sadaļām un Interreg programmām

(izziņots ar dokumenta numuru C(2022) 109)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) 2021/1059 (2021. gada 24. jūnijs) par īpašiem noteikumiem attiecībā uz Eiropas teritoriālās sadarbības mērķi (Interreg), kas saņem atbalstu no Eiropas Reģionālās attīstības fonda un ārējās finansēšanas instrumentiem (1), un jo īpaši tās 8. panta 1. punktu,

Pēc apspriešanās ar komiteju, kas izveidota saskaņā ar 115. panta 1. punktu Eiropas Parlamenta un Padomes Regulā (ES) 2021/1060 (2021. gada 24. jūnijs), ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu Plus, Kohēzijas fondu, Taisnīgas pārkārtošanās fondu un Eiropas Jūrlietu, zvejniecības un akvakultūras fondu un finanšu noteikumus attiecībā uz tiem un uz Patvēruma, migrācijas un integrācijas fondu, Iekšējās drošības fondu un Finansiāla atbalsta instrumentu robežu pārvaldībai un vīzu politikai (2),

tā kā:

(1) Eiropas Reģionālās attīstības fonds (ERAF) atbalsta Eiropas teritoriālās sadarbības mērķi konkrētos reģionos, kas atbilst kopējās statistiski teritoriālo vienību klasifikācijas 3. līmenim (“NUTS 3. līmeņa reģioni”) attiecībā uz pārrobežu sadarbību, un visos reģionos, kas atbilst kopējās statistiski teritoriālo vienību klasifikācijas 2. līmenim (“NUTS 2. līmeņa reģioni”) attiecībā uz transnacionālu sadarbību, kā noteikts Eiropas Parlamenta un Padomes Regulā (EK) Nr. 1059/2003 (3). Tāpēc ir jāizveido šo reģionu saraksts.

(2) Saskaņā ar Regulas (ES) 2021/1059 8. panta 1. punkta otro daļu ārējas pārrobežu Interreg programmas norāda kā “Interreg A IPA III PRS programmas” (IPA III PRS) vai kā “Interreg A NEXT programmas” (KASSI PRS).

(3) Saskaņā ar Regulas (ES) 2021/1059 8. panta 3. punktu Interreg programmas teritoriju sarakstā ir jānorāda arī trešo valstu vai partnervalstu, vai ārpus Savienības esošu teritoriju reģionus, kas nesaņem atbalstu no ERAF vai no Savienības ārējās finansēšanas instrumenta, vai kas Savienības budžetu papildina ar ārējiem piešķirtiem ieņēmumiem.

(4) Saskaņā ar Regulas (ES) 2021/1059 5. pantu transnacionālās sadarbības gadījumā no ERAF atbalstāmie reģioni ir Savienības NUTS 2. līmeņa reģioni, vai, ja NUTS klasifikācijas nav, līdzvērtīgi apgabali. Tie var ietvert tālākos reģionus, kas aptver plašākas transnacionālas teritorijas, un attiecīgā gadījumā ņemot vērā makroreģionālās stratēģijas vai jūras baseinu stratēģijas. Transnacionālā sadarbība var attiekties arī uz reģioniem, kas ir NUTS 2. līmeņa reģioni vai, ja nav NUTS klasifikācijas, līdzvērtīgiem apgabaliem Islandē, Norvēģijā, Šveicē un Apvienotajā Karalistē, kā arī Andorā, Fēru salās, Lihtenšteinā, Monako un Sanmarīno, aizjūras zemēs vai teritorijās (AZT) un partnervalstu reģionos saskaņā ar Pirmspievienošanās instrumentu (IPA III) vai Kaimiņattiecību, attīstības sadarbības un starptautiskās sadarbības instrumentu “Eiropa pasaulē” (“KASSI”).

(5) Saskaņā ar Regulas (ES) 2021/1059 6. pantu starpreģionālās sadarbības gadījumā atbalstu no ERAF saņem visa Savienības teritorija, tostarp tālākie reģioni. Starpreģionālās sadarbības programmas var aptvert visu vai daļu trešo valstu, partnervalstu saskaņā ar IPA III vai KASSI un citu teritoriju teritorijas vai AZT, neatkarīgi no tā, vai tās saņem atbalstu no Savienības ārējās finansēšanas instrumentiem. Tāpēc nav nepieciešams noteikt starpreģionālās sadarbības programmas teritoriju.

(6) Saskaņā ar Regulas (ES) 2021/1059 7. pantu tālāko reģionu sadarbības gadījumā atbalstu no ERAF saņem visi LESD 349. panta pirmajā daļā uzskaitītie reģioni. Interreg programmas, kurās ir iesaistīti tālākie reģioni, var aptvert partnervalstis vai to daļas, kas saņem atbalstu no KASSI, vai AZT, kas saņem atbalstu no Aizjūras zemju un teritoriju programmas (AZTP), vai abus.

(7) Saskaņā ar Regulas (ES) 2021/1059 8. panta 2. punktu pārrobežu sadarbībai paredzēto reģionu sarakstā norāda tos NUTS 3. līmeņa Savienības reģionus, kas ir ņemti vērā saistībā ar ERAF piešķīrumu pārrobežu sadarbībai pie visām iekšējām robežām un tām ārējām robežām, uz kurām attiecas Savienības ārējās finansēšanas instrumenti. Pārrobežu sadarbības programmu teritoriju NUTS 3. līmeņa reģioni atbalsta saņemšanai, būtu jāuzskaita, pamatojoties uz Regulu (EK) Nr. 1059/2003, kurā jaunākie grozījumi izdarīti ar Komisijas Deleģēto regulu 2019/1755 (4). Tomēr Regulas (ES) 2021/1059 8. panta 2. punkta vajadzībām NUTS 3. līmeņa reģioni, kas ņemti vērā ERAF piešķīrumā, pamatojas uz Regulu (EK) Nr. 1059/2003, kas grozīta ar Komisijas Regulu (ES) 2016/2066 (5).

(8) Tāpēc ir jāizveido to Interreg programmu teritoriju saraksti, kas saņem atbalstu, iedalot pa sadaļām un Interreg programmām,

IR PIEŅĒMUSI ŠO LĒMUMU.

1. pants To programmu teritoriju saraksts, kuras saņem atbalstu no ERAF Eiropas teritoriālās sadarbības mērķa pārrobežu sadarbības sadaļas ietvaros, tostarp saskaņā ar ārējo pārrobežu sadarbību, ko atbalsta arī IPA III un KASSI, un ieskaitot trešo valstu vai partnervalstu, vai ārpus Savienības esošu teritoriju reģionus, kas nesaņem atbalstu no ERAF vai no Savienības ārējās finansēšanas instrumenta, vai kas Savienības budžetu papildina ar ārējiem piešķirtiem ieņēmumiem, ir sniegts I pielikumā.

2. pants To programmu teritoriju saraksts, kas saņem atbalstu no ERAF un Savienības ārējās finansēšanas instrumentiem Eiropas teritoriālās sadarbības mērķa transnacionālās sadarbības sadaļas ietvaros, ieskaitot trešo valstu vai partnervalstu, vai ārpus Savienības esošu teritoriju reģionus, kas nesaņem atbalstu no ERAF vai no Savienības ārējās finansēšanas instrumenta, vai kas Savienības budžetu papildina ar ārējiem piešķirtiem ieņēmumiem, ir sniegts II pielikumā.

3. pants To programmu teritoriju saraksts, tostarp partnervalstis vai to daļas, kas saņem atbalstu no KASSI, vai AZT, kas saņem atbalstu no AZTP, vai abām, un kas saņem atbalstu no ERAF saskaņā ar Eiropas teritoriālās sadarbības mērķa tālāko reģionu sadaļu, ir sniegts III pielikumā.

4. pants To NUTS 3. līmeņa Savienības reģionu saraksts, ko ņem vērā, nosakot ERAF piešķīrumu pārrobežu sadarbībai pie visām iekšējām robežām un tām ārējām robežām, uz kurām attiecas Savienības ārējās finansēšanas instrumenti, ir sniegts IV pielikumā.

5. pants Šis lēmums ir adresēts dalībvalstīm.

Briselē, 2022. gada 17. janvārī Komisijas vārdā – Komisijas locekle Elisa FERREIRA

(1) OV L 231, 30.6.2021., 94. lpp.

(2) OV L 231, 30.6.2021., 159. lpp.

(3) Eiropas Parlamenta un Padomes Regula (EK) Nr. 1059/2003 (2003. gada 26. maijs) par kopējas statistiski teritoriālo vienību klasifikācijas (NUTS) izveidi (OV L 154, 21.6.2003., 1. lpp.).

(4) Komisijas Deleģētā regula (ES) 2019/1755 (2019. gada 8. augusts), ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi (OV L 270, 24.10.2019., 1. lpp.).

(5) Komisijas Regula (ES) 2016/2066 (2016. gada 21. novembris), ar ko groza pielikumus Eiropas Parlamenta un Padomes Regulai (EK) Nr. 1059/2003 par kopējas statistiski teritoriālo vienību klasifikācijas (NUTS) izveidi (OV L 322, 29.11.2016., 1. lpp.).